ຜູ້ໂດຍສານ ຫຼາຍຮ້ອຍຄົນ ຖືກຊ່ວຍຊີວິດໄວ້ໄດ້ ໃນເຫດເຮືອຂ້າມຟາກຫຼົ້ມ ທີ່ປາປົວນີວກີເນຍ
ອົງການ​ກໍາກັບ​ການ​ເດີນ​ເຮືອ​ທາງ​ທະ​ເລ ກ່າວ​ວ່າ ​ເຊື່ອ​ກັນ​ວ່າຢ່າງ​ໜ້ອຍມີ​ພວກ​ຄົນ​ໂດຍສານ 300 ຄົນ​ຢູ່​ໃນ​ເຮືອ​ເວລາ​ເຮືອ​ຈົມ​ນໍ້າ​ນັ້ນ
ພວກຄົນໂດຍສານຫລາຍກວ່າ 200 ຄົນຖືກຊ່ອຍຊີວິດຈາກເຮືອໂດຍສານຂ້າມຟາກລໍາ ນຶ່ງ ທີ່ຫລົ້ມໃນຕອນເຊົ້າວັນພະຫັດມື້ນີ້ຢູ່ນອກຝັ່ງທະເລໃນພາກເໜືອຂອງປາປົວນີວ ກີ ເນຍ ທ່ານນາງ Nerae Marimahu ໂຄສົກປະຈໍາອົງການຮັກສາຄວາມປອດໄພທາງທະເລ ແຫ່ງຊາດຂອງປະເທດໃນເຂດມະຫາສະມຸດປາຊີຟິກທີ່ເມືອງ Port Moresby ກ່າວຕໍ່ວີ ໂອເອວ່າ ເຮືອ MV Rabaul Queen ໄດ້ຫລົ້ມຢູ່ນອກຝັ່ງທະເລອອກໄປປະມານ 16 ຫລັກຈາກແຫລມ Fortification ແລະທ່ານນາງກ່າວຕໍ່ໄປວ່າ ບໍ່ເປັນທີ່ຈະແຈ້ງໃນທັນທີ ວ່າ ເປັນຫຍັງເຮືອລໍານີ້ຈຶ່ງຫລົ້ມ ອົງການກໍາກັບການເດີນເຮືອທາງທະເລ ກ່າວວ່າ ເຊື່ອກັນວ່າ ຢ່າງໜ້ອຍມີພວກຄົນ ໂດຍສານ 300 ຄົນຢູ່ໃນເຮືອເວລາເຮືອຈົມລົງນໍ້ານັ້ນ ອອສເຕຣເລຍ ຊຶ່ງໃຫ້ການຊ່ອຍເຫລືອ ໃນການກູ້ເອົາຊີວິດຄົນໂດຍ ສານນັ້ນ ກ່າວວ່າ ຢ່າງໜ້ອຍມີຜູ້ໂດຍສານ 219 ຄົນໄດ້ຖືກຊ່ອຍຊີວິດໄວ້ໄດ້ ຈາກນໍ້າທະເລນັ້ນ ຜູ້ກໍາກັບການເດີນເຮືອໂດຍສານຂ້າມຟາກລໍານີ້ ກ່າວວ່າ ຕົນໄດ້ຂາດ ການຕິດຕໍ່ກັບ ເຮືອລໍານີ້ ໃນຂະນະທີ່ເຮືອພວມແລ່ນແຕ່ເກາະ New Britain ໄປຫາເມືອງ Lae ນັ້ນ ພວກເຮືອທີ່ເຂົ້າຮ່ວມໃນການຊອກຫາແລະຊ່ອຍກູ້ໄພພ້ອມດ້ວຍລູກເຮືອ ກໍາລັງພາກັນ ຊອກຫາພວກທີ່ອາດລອດຊີວິດມາໄດ້ຢູ່ໃນເວລານີ້ ນາຍົກລັດຖະມົນຕີອອສເຕຣເລຍ ທ່ານນາງ Julia Gillard ເອີ້ນໄພ ພິບັດດັ່ງກ່າວວ່າ ເປັນໂສກນາຕະກໍາທີ່ຍິ່ງໃຫຍ່ ແລະກ່າວຕື່ມວ່າ ປະເທດຂອງທ່ານນາງໄດ້ຊ່ອຍເຫລືອ ປາປົວນີວກີເນຍໃນການຮັບມືກັບອຸບັດເຫດຄັ້ງນີ້